Rozhodnutie Komisie 2003/39/ES

z 15. mája 2003,

ktorým sa mení a dopĺňa smernica Rady 91/414/EHS s cieľom zaradiť propineb a propyzamid ako aktívne látky

(Text s významom pre EHP)

KOMISIA EURÓPSKYCH SPOLOČENSTIEV,

so zreteľom na Zmluvu o založení Európskeho spoločenstva,

so zreteľom na smernicu Rady 91/414/EHS z 15. júla 1991 týkajúcu sa uvedenia na trh výrobkov na ochranu rastlín [1], naposledy zmenenú a doplnenú smernicou Komisie 2003/31/ES [2] a najmä na jej článok 6 ods. 1,

keďže:

(1) nariadenie Komisie (EHS) č. 3600/92 z 11. decembra 1992 ustanovujúce podrobné pravidlá pre implementáciu prvého stupňa pracovného programu uvedeného v článku 8 ods. 2 smernice Rady 91/414/EHS týkajúcej sa uvedenia na trh výrobkov na ochranu rastlín [3], naposledy zmenené a doplnené nariadením (ES) č. 2266/2000 [4], stanovuje zoznam aktívnych látok, ktoré sa majú posúdiť na účely ich prípadného zaradenia do prílohy I smernice 91/414/EHS. Tento zoznam zahŕňa propineb a propyzamid;

(2) u týchto aktívnych látok boli hodnotené vplyvy na ľudský organizmus a životné prostredie v súlade s ustanoveniami uvedenými v nariadení (EHS) č. 3600/92 pre rad použití navrhnutých oznamovateľmi; v súlade s nariadením Komisie (ES) č. 933/94 z 27. apríla 1994 ustanovujúcim aktívne látky výrobkov na ochranu rastlín a určujúcim spravodajský členský štát pre uplatňovanie nariadenia Komisie (EHS) č. 3600/92 [5], naposledy zmeneným a doplneným nariadením (ES) č. 2230/95 [6], boli určené tieto spravodajské členské štáty, ktoré následne predložili príslušné hodnotiace správy a odporúčania Komisii podľa článku 7 ods. 1 písm. c) nariadenia (EHS) č. 3600/92: pre propineb: spravodajský členský štát Taliansko, všetky príslušné informácie boli predložené 17. júla 1996; pre propyzamid: spravodajský členský štát Švédsko, všetky príslušné informácie boli predložené 19. mája 1998;

(3) tieto hodnotiace správy skontrolovali členské štáty a Komisia v rámci Stáleho výboru pre potravinový reťazec a zdravie zvierat;

(4) v súlade s článkom 6 ods. 4 smernice 91/414/EHS a vzhľadom na prípadné nepriaznivé rozhodnutie pre propineb Komisia zorganizovala 4. decembra 1997 tripartitné stretnutie s hlavným predkladateľom údajov a spravodajským členským štátom; hlavný predkladateľ údajov poskytol ďalšie údaje, aby uspokojil počiatočné obavy;

(5) posudky všetkých aktívnych látok boli ukončené 26. februára 2003 vo forme revíznych správ Komisie pre propineb a propyzamid;

(6) posudok na propyzamid neodhalil žiadne otvorené otázky alebo obavy, ktoré by si vyžadovali konzultáciu Vedeckého výboru pre rastliny;

(7) správa o propinebe a ďalšie informácie boli tiež predložené Vedeckému výboru pre rastliny na samostatnú konzultáciu; vedecký výbor bol požiadaný, aby pripomienkoval hodnotenie dlhodobého vystavenia vtákov a vhodný model živočíchov, ktorý sa má použiť na odvodenie prijateľného denného príjmu (ADI) a prijateľnej úrovne vystavenia operátora (AOEL); vo svojom stanovisku [7] výbor určil niekoľko hľadísk, v ktorých sa riziká propinebu pre vtákov a propinebu a metabolitu PTU pre voľne žijúce cicavce dostatočne neprejednali a tiež naznačil spôsoby zlepšenia odhadu rizika; naviac výbor zdôraznil potrebu jasného vyjadrenia a oprávnenia všetkých konečných ustanovení, údajov, predpokladov a princípov použitých na odhad rizika; výbor sa rozhodol, že potkan je vhodný druh na odvodenie ADI a AOEL; odporúčania vedeckého výboru sa vzali do úvahy počas nasledujúcej revízie a v tejto smernici a v revíznej správe; po následnom doručení chýbajúcich informácií hlavným spravodajcom a zhodnotení spravodajským členským štátom sa členské štáty dohodli, že riziko pre vtáky a voľne žijúce cicavce je prijateľné, ak sa uplatnia vhodné opatrenia znižujúce riziko;

(8) pri rôznych uskutočnených skúškach sa zistilo, že výrobky na ochranu rastlín, ktoré obsahujú propineb alebo propyzamid môžu podľa očakávania vo všeobecnosti vyhovieť požiadavkám ustanoveným v článku 5 ods. 1 písm. a) a b) a článku 5 ods. 3 smernice 91/414/EHS, najmä pokiaľ ide o použitia, ktoré sa skúmali a boli podrobne rozobrané v revíznej správe Komisie; preto je vhodné zahrnúť tieto aktívne látky do prílohy I, aby sa zabezpečilo, že vo všetkých členských štátoch sa budú udeľovať povolenia pre výrobky na ochranu rastlín, ktoré obsahujú túto aktívnu látku v súlade s ustanoveniami tejto smernice;

(9) revízna správa Komisie sa vyžaduje kvôli správnej implementácii niekoľkých častí jednotných pravidiel, stanovených v smernici 91/414/EHS, členskými štátmi; preto je vhodné stanoviť, aby dokončená revízna správa, okrem dôverných informácií, bola členskými štátmi daná k dispozícii na konzultáciu každej zainteresovanej strane;

(10) pred zaradením aktívnej látky do prílohy I by mal uplynúť primeraný čas, aby sa mohli členské štáty a zainteresované strany pripraviť na to, aby mohli splniť nové požiadavky vyplývajúce z tohto zaradenia;

(11) po zaradení by mali mať členské štáty primeraný čas na uplatnenie ustanovení smernice 91/414/EHS pokiaľ ide o výrobky na ochranu rastlín, ktoré obsahujú propineb alebo propyzamid a najmä na kontrolu existujúcich povolení, aby sa zabezpečilo, že sa splnia podmienky týkajúce sa týchto aktívnych látok určených v prílohe I smernice 91/414/EHS; dlhšie časové obdobie by sa malo poskytnúť na predloženie a zhodnotenie zväzku dokumentácie každého výrobku na ochranu rastlín v súlade s jednotnými pravidlami ustanovenými v smernici 91/414/EHS;

(12) preto je vhodné podľa toho zmeniť a doplniť smernicu 91/414/EHS;

(13) opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

PRIJALA TÚTO SMERNICU:

Článok 1

Príloha I smernice 91/414/EHS sa mení a dopĺňa ako je ustanovené v prílohe k tejto smernici.

Článok 2

Členské štáty uvedú do účinnosti a uverejnia najneskôr do 30. septembra 2004 zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne o tom informujú Komisiu.

Tieto ustanovenia sa budú uplatňovať od 1. októbra 2004.

Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

Článok 3

1. Členské štáty zrevidujú povolenie každého výrobku na ochranu rastlín, ktorý obsahuje propineb alebo propyzamid, aby zabezpečili splnenie podmienok týkajúcich sa tých aktívnych látok, ktoré sú uvedené v prílohe I smernice 91/414/EHS. Tam kde je to potrebné, a to najneskôr do 30. septembra 2004, zmenia a doplnia alebo stiahnu povolenie.

2. Členské štáty prehodnotia každý povolený výrobok na ochranu rastlín, ktorý obsahuje propineb alebo propyzamid buď ako jedinú aktívnu látku, alebo ako jednu z viacerých aktívnych látok, ktoré boli všetky uvedené v prílohe I smernice 91/414/EHS najneskôr do 31. marca 2004 v súlade s jednotnými pravidlami ustanovenými v prílohe VI smernice 91/414/EHS na základe materiálu, ktorý vyhovuje požiadavkám prílohy III tejto smernice. Na základe tohto hodnotenia určia, či tento výrobok vyhovuje podmienkam stanoveným v článku 4 ods. 1 písm. b), c), d) a e) smernice 91/414/EHS. Tam, kde je to potrebné, a to najneskôr do 31. marca 2008, zmenia a doplnia alebo zrušia povolenie.

Článok 4

Táto smernica nadobúda účinnosť 1. apríla 2004.

Článok 5

Táto smernica je adresovaná členským štátom.

V Bruseli 15. mája 2003

Za Komisiu

David Byrne

člen Komisie

[1] Ú. v. ES L 230, 19.8.1991, s. 1.

[2] Ú. v. ES L 101, 23.4.2003, s. 3.

[3] Ú. v. ES L 366, 15.12.1992, s. 10.

[4] Ú. v. ES L 259, 13.10.2000, s. 27.

[5] Ú. v. ES L 107, 28.4.1994, s. 8.

[6] Ú. v. ES L 225, 22.9.1995, s. 1.

[7] Stanovisko Vedeckého výboru pre rastliny o špecifických otázkach Komisie vzťahujúcich sa na hodnotenie propinebu v kontexte smernice Rady 91/414/EHS (SCP/PROPINEB/002 final prijaté 8. novembra 2001).

--------------------------------------------------

PRÍLOHA

Tieto údaje sa pridávajú na konci tabuľky v prílohe I smernice 91/414/ES

"Číslo | Bežný názov, identifikačné čísla | Názov IUPAC | Čistota | Nadobudnutie účinnosti | Uplynutie doby zaradenia | Špecifické ustanovenia |

54 | Propineb č. CAS: 12071-83-9 | Polymerický zinok 1,2-propylenebis (ditiokarbamát) | technická aktívna látka by mala vyhovovať špecifikácii FAO | 1. apríl 2004 | 31. marec 2014 | Môžu byť povolené len použitia ako fungicídy Pri implementácii jednotných pravidiel prílohy VI sa vezmú do úvahy závery revíznej správy o propinebe a najmä doplnkov I a II k nej, ako boli odsúhlasené v Stálom výbore pre potravinový reťazec a zdravie zvierat 26. februára 2003. V tomto súhrnnom hodnotení: by mali členské štáty venovať zvláštnu pozornosť možnosti znečistenia spodnej vody, keď sa aktívna látka aplikuje v oblastiach s náchylnými pôdami a/alebo extrémnymi klimatickými podmienkamiby mali členské štáty venovať zvláštnu pozornosť ochrane drobných cicavcov, vodných organizmov a necieľových článkonožcov. Podmienky schvaľovania by mali zahŕňať opatrenia na zníženie rizika tam, kde je to potrebnéčlenské štáty by mali sledovať situáciu akútneho vystavenia v strave konzumentov vzhľadom na budúce revízie maximálnych hladín rezíduí |

55 | Propyzamid č. CAS: 23950-58-5 | 3,5-dichloro-N-(1,1-dimetyl-prop-2-ynyl)benzamid | 920 g/kg | 1. apríl 2004 | 31. marec 2014 | Môžu byť povolené len použitia ako herbicídy Pri implementácii jednotných pravidiel prílohy VI sa vezmú do úvahy závery revíznej správy o propyzamide a najmä doplnky I a II k nej, ako boli odsúhlasené v Stálom výbore pre potravinový reťazec a zdravie zvierat 26. februára 2003. V tomto súhrnnom hodnotení členské štáty: musia venovať zvláštnu pozornosť ochrane prevádzkovateľov a musia zabezpečiť, aby podmienky schvaľovania zahŕňali opatrenia na zníženie rizika tam, kde je to potrebnémusia venovať zvláštnu pozornosť ochrane vtákov a voľne žijúcich cicavcov, najmä ak je látka aplikovaná v období párenia. Podmienky schvaľovania by mali zahŕňať opatrenia na zníženie rizika tam, kde je to potrebné |

--------------------------------------------------